FI Euroopan unionin virallinen lehti CE 88/308

(2004/C 88 E/0314)

KIRJALLINEN KYSYMYS P-3907/02

esittäjä(t): Ilda Figueiredo (GUE/NGL) komissiolle

(7. tammikuuta 2003)

Aihe: EU:n laajentumisen taloudelliset ja sosiaaliset seuraukset

Kuten korostin aiemmassa komissiolle esittämässäni kysymyksessä, EU:n tuleva laajentuminen Keski- ja Itä-Euroopan maihin aiheuttaa huomattavia taloudellisia ja sosiaalisia seurauksia erityisesti sellaisille alueille ja jäsenvaltioille, joiden talouden rakenne muistuttaa näitä maita, esimerkiksi Portugalille.

On vaikea ymmärtää miten laajentumisen rahoituskehyksiä on voitu esittää ainoastaan ”EU:n tason” vaikutusten arvioimisen perusteella, vaikka EU ei selvästikään ole yhdenmukainen talousalue, vaan sen valtioiden, alueiden ja tuotantoalojen välillä on valtavia eroja.

Portugalille laajentumisen on katsottu aiheuttavan monenlaisia seurauksia: yritykset siirtävät tuotantoaan uusiin EU:n jäsenvaltioihin ja maa menettää niille suoria ulkomaisia investointeja kiihtyneessä kilpailussa. Tämä aiheuttaa negatiivisia vaikutuksia työllisyydelle ja talouskehitykselle.

Vasta nyt, Kööpenhaminan huippukokouksen päätettyä laajentumisen rahoituksesta komissio on päättänyt perustaa asiantuntijaryhmän tutkimaan laajentumisen seurauksia ja vastaamaan ”kansalaisten esittämiin kysymyksiin”.

Onko komissio ottanut huomioon, että EU ei ole yhdenmukainen talousalue ja että EU:n eri jäsenvaltioille aiheutuu erilaisia vaikutuksia? Jos on, miten se arvioi näitä vaikutuksia jäsenvaltioittain?

— Millaista rahoitusta se aikoo järjestää ja mitä toimenpiteitä se aikoo toteuttaa laajentumisesta pahiten kärsivien alueiden, elinkeinojen ja maiden kuten Portugalin tukemiseksi?

— Aikooko se perustaa järjestelmiä (erityisiä talouden kehityksen tukiohjelmia, kuten aiempien laajentumisten yhteydessä) laajentumisen negatiivisten taloudellisten ja sosiaalisten vaikutusten torjumiseksi?

— Mitä tavoitteita vasta perustetulle asiantuntijaryhmälle on asetettu ja mitä tuloksia siltä odotetaan?

Günter Verheugenin komission puolesta antama vastaus

(29. tammikuuta 2003)

Euroopan unionin laajentumisen makrotaloudellisen vaikutuksen arvioidaan olevan suhteellisen vähäinen 15 nykyisen jäsenvaltion osalta kokonaisuudessaan (EU-15).

Komissiossa tehdyn selvityksen (1) mukaan tätä tulevaa laajentumista seuraavien kymmenen vuoden aikana 15 nykyiselle jäsenvaltiolle koituu yhteensä 0,7 prosentin talouskasvun lisäys.

Taloudellinen vaikutus on suurempi ehdokasmaihin rajoittuvilla alueilla, lähinnä Saksassa ja Itävallassa, ja niistä kauempana oleviin alueisiin laajentuminen vaikuttaa vähemmän.

Portugalin osuus ehdokasmaiden kokonaisviennistä unioniin oli vain 0,7 prosenttia vuonna 2002 ja sen osuus ehdokasmaiden kokonaistuonnista unionista oli vain 0,3 prosenttia.

Ehdokasmaihin ja jäsenvaltioihin suuntautuvien ulkomaisten suorien investointien vertaaminen on paljon monimutkaisempaa. Eurooppa-sopimuksilla on edistetty huomattavaa markkinoiden avaamista jo ennen laajentumista. Yhdistyneiden Kansakuntien julkaiseman vuotta 2002 koskevan maailman investointi-raportin mukaan bruttoinvestoinnit ehdokasmaihin ovat lisääntyneet jatkuvasti vuodesta 1996. Raportissa mainitaan myös, että Tšekki sai 5,3 miljardia euroa ulkomaisia suoria investointeja vuonna 2000 ja 5,5 miljardia euroa vuonna 2001, kun taas Unkari sai 1,6 miljardia euroa vuonna 2000 ja 2,6 miljardia euroa vuonna 2001. Portugali puolestaan sai 6,9 miljardia euroa vuonna 2000 ja 6,7 miljardia euroa vuonna 2001, mikä on valtava lisäys vuosiin 1996—1999 verrattuna. Näin ollen komissio katsoo, että laajentumisesta on hyötyä kaikille.

Aluksi laajentumisen jälkeen taloudelliset ja sosiaaliset erot 25 jäsenvaltion EU:ssa kasvavat. Tämä on kuitenkin tilastovaikutus, koska liittyvien maiden bruttokansantuotteen (BKT) taso on alhaisempi.

Kööpenhaminassa (12. ja 13. joulukuuta 2002) kokoontuneen Eurooppa-neuvoston päätösten perusteella rakennerahastoista uusissa jäsenvaltioissa annettava avustus henkeä kohti nousee 118 euroon vuonna 2006, kun se on keskimäärin 217 euroa henkeä kohti vuosina 2000—2006 nykyisten jäsenvaltioiden tavoitteeseen 1 kuuluvilla alueilla.

(1) The economic impact of enlargement. Enlargement Papers no 4, kesäkuu 2001.